कहा- बिना मामले को समझे कुछ भी ना लिखें, फैंस आहत होते हैं
South Actor Chiranjeevi Dismisses Cancer Rumours - Follow Bollywood Celebrities Latest News, Gossips And Rumours Only On Dainik Bhaskar. साउथ के मेगास्टार चिरंजीवी ने हाल ही में एक कैंसर सेंटर का उद्घाटन किया था। इस मौके पर उन्होंने कैंसर से बचने के लिए अलर्ट रहने और टेस्ट करवाते रहने की सलाह दी थी।
साउथ के मेगास्टार चिरंजीवी ने हाल ही में एक कैंसर सेंटर का उद्घाटन किया था। इस मौके पर उन्होंने कैंसर से बचने के लिए अलर्ट रहने और टेस्ट करवाते रहने की सलाह दी थी। उनके इस बयान को गलत तरह से लिया गया। कई रिपोर्ट्स में कहा गया कि चिरंजीवी को कैंसर हो गया था पर वे सही समय पर अपना इलाज करवाकर इससे बच गए। अब चिरंजीवी ने इस मामले पर सफाई देते हुए ऐसी खबरें फैलाए जाने पर नाराजगी जाहिर की है।
एक्टर ने ट्वीट कर दी सफाई
चिरंजीवी ने अपने ट्विटर अकाउंट पर एक नोट शेयर करते हुए इस बारे में सफाई दी। एक्टर ने लिखा, ‘कुछ वक्त पहले मैंने एक कैंसर सेंटर का उद्घाटन करते समय कैंसर अवेयरनेस से जुड़ी कुछ बातें कही थीं। मैंने कहा था कि अगर आप रेगुलर मेडिकल टेस्ट करवाते रहेंगे तो कैंसर से बचा जा सकता है।
इस मामले में मैं अलर्ट था और मैंने कोलोनोस्कोपी टेस्ट करवाया था। मुझे नॉन-कैंसर पॉलिप्स डिटेक्ट हुए थे, जिन्हें बाद में निकाल दिया गया था। मैंने कहा था कि अगर मैं यह टेस्ट नहीं करवाता तो यह कैंसर में तब्दील हो जाता। इसलिए मैंने अपना उदाहरण देकर लोगों को अवेयर किया था कि सभी को सावधानी बरतनी चाहिए और मेडिकल टेस्ट करवाने चाहिए।’
बिना मामले को समझे कुछ भी ना लिखें
चिरंजीवी ने आगे लिखा, ‘पर कुछ मीडिया ऑर्गनाइजेशंस को यह ठीक से समझ नहीं आया और यह कहते हुए गलत खबरें छाप दीं कि मुझे कैंसर हो गया है और मैं ट्रीटमेंट की वजह से बचा गया। इसकी वजह से बहुत कन्फ्यूजन हुआ। मेरे कई शुभचिंतकों ने मुझे मेरी हेल्थ अपडेट जानने के लिए मैसेज किया।
इस मैसेज के जरिए मैं सब कुछ साफ कर देना चाहता हूं। साथ ही मेरी पत्रकारों से अपील है कि वे बिना मामले को समझे कुछ भी ना लिखा करें। क्योंकि इसकी वजह से कई लोग डर जाते हैं और आहत भी होते हैं।’
फैंस बोले- ‘हम सभी परेशान थे’
चिरंजीवी के फैंस और शुभचिंतकों ने उनकी इस पोस्ट पर भी रिएक्ट किया। एक यूजर ने कहा, ‘सर, अपने यह जानकारी देकर बहुत अच्छा किया। यह करोड़ों रीडर्स को अलर्ट करेगी।’ वहीं एक अन्य यूजर ने कमेंट किया, ‘थैंक गॉड। हम सभी परेशान थे। लॉन्ग लिव चिरु सर।’ वर्कफ्रंट पर चिरंजीवी इन दिनों भाेला शंकर की शूटिंग में बिजी हैं।